Document ID: /roh_data/filtered/fineweb-2-filterrobots_roh.jsonl.gz/28245

L'emprima furniziun dal vaccin hajan ins survegnì avant bun in'emna. Pervi da la gronda dumonda saja quella dentant gia quasi duvrada en Svizra. Er en il Grischun vesia quai or sumegliant, ha ditg Monika Fehr, la presidenta da las apotecras e dals apotechers grischuns:
La proxima furniziun pli gronda saja empermessa per la fin d'october. E per il december haja er la Confederaziun anc empustà dapli vaccin. I na saja er nagin problem da spustar anc in zic la vaccinaziun cunter la grippa perquai che las pli bleras infecziuns dettia per regla pir vers la fin schaner, entschatta favrer.
Pertge vaccinar
Gist en temp da corona è quai per pazientas e pazients da ristg impurtant, ch’els na vegnan betg flaivlentads tras ina grippa normala. Tar in andament pli «dir ed intensiv» d'ina grippa smanatscha ad els ch’els ston ir per in tractament en l'ospital. Durant la pandemia da corona fiss quai in grond ristg.